text: Varmeveksler på 200 tons skiftet ud
  18 marts 2011 kl. 14.40
  Vinden spiller en rolle, når en kæmpe-varmeveksler på op mod 200 tons skal skiftes ud. Varmeveksleren er det største enkelt-komponent på Shell Raffinaderiet i Fredericia.
  Raffinaderiet benytter de to uger driftsstop, som begyndte i mandag, til udskiftningen. Også fordi Texas Tower, som varmeveksleren hedder, trækker varme ud af al den benzin, som anlægget i Fredericia laver.
  
  Trak ud
  Nedtagningen af den gamle varmeveksler, som faktisk har fungeret i 28 år, trak lidt ud. Den blev først afmonteret endeligt ved midnat.
  Og i dag drillede vinden, da varmeveksleren, som ligner en blanding af et missil og en rumraket, skulle hejses op og monteres.
  
  77 km rør
  Varmeveksleren, som i princippet er magen til dem, man har i huse med fjernvarme, indeholder 4251 rør, som lagt i forlængelse af hinanden ville måle 77,8 km. Eller afstanden fra Fredericia til Storebæltsbroen.
  
  Fem gange hvalen
  Lidt flere tal om den nye varmeveksler:
  Den er specialbygget i Venedig og fragtet med skib til Fredericia. Byggeriet har taget to år. 
  Det Texas Tower, som rejses i Fredericia, er blandt de største, der findes på Shells raffinaderier rundt i verden.
  Og det er det absolut tungeste stykke udstyr i Fredericia. 
  Pladen, der omgiver varmeveksleren, er 11 centimeter tyk! Og vægten er 163,8 tons - eller mere end fem gange hvalen i Vejle Fjord, som Shell noterer.
  